ชี้ช่องบจ.กำเงินสด9แสนล.ซื้อหุ้นคืนหนุนราคา
ตลาดหลักทรัพย์ ชี้โพรง บจ.ซื้อหุ้นคืน ชิงจังหวะราคาลงเร็วแซงพื้นฐาน ใช้เงินสดสูงถึง 9 แสนล้านช้อน
29 ต.ค. 2565

ตลาดหลักทรัพย์ ชี้โพรง บจ.ซื้อหุ้นคืน ชิงจังหวะราคาลงเร็วแซงพื้นฐาน ใช้เงินสดสูงถึง 9 แสนล้านช้อน 
นายชนิตร ชาญชัยณรงค์ รองผู้จัดการตลาดหลักทรัพย์แห่งประเทศไทย เปิดเผยว่า ในระยะ 1 เดือนที่ผ่านมา ดัชนีหุ้นปรับตัวลดลงถึง 178 จุด หรือ 10.84% จากระดับสูงสุดของปีที่ 1,643.43 จุด และดัชนีหุ้น เอ็มเอไอ ลดลง 82.20 จุด หรือ 16.10% จากระดับสูงสุดของปีที่ 510.44 จุด โดยปัจจัยพื้นฐานของบริษัทจดทะเบียน (บจ.) ไทย ไม่ได้เปลี่ยนแปลงด้านฐานะการเงินและผลการดำเนินงาน 
ทั้งนี้ งบดุลของ บจ.ยังมีความแข็งแกร่ง อัตราหนี้สินต่อหุ้น (ดี/อี) ซึ่งไม่นับรวมอุตสาหกรรมการเงิน ณ สิ้นไตรมาส 1 ปีนี้ อยู่ที่ระดับ 1.29 เท่า ต่ำมากเมื่อเทียบกับช่วงวิกฤตปี 2540 อยู่ที่ระดับ 5.08 เท่า 
ทางด้านสภาพคล่องที่เป็นเงินสดและรายการเทียบเท่าก็สูงถึง 9.08 แสนล้านบาท มาจาก บจ.ในตลาดหลักทรัพย์ (SET) 8.97 แสนล้านบาท คิดเป็น 4.01% ของมูลค่าสินทรัพย์ ส่วน บจ.เอ็มเอไอ มี 1.09 หมื่นล้านบาท หรือ 11.96% ของสินทรัพย์ รวม บจ.ทั้งสองตลาดหลักทรัพย์แล้วคิดเป็นสัดส่วน 4.05% ของสินทรัพย์รวม สูงกว่าเมื่อเทียบกับช่วงวิกฤตการเงินเมื่อปี 2540 มีเพียง 78 หมื่นล้านบาท หรือคิดเป็นประมาณ 2.20% ของสินทรัพย์รวม 
“ปัจจัยพื้นฐานของ บจ.ไทย ไม่ได้มีการเปลี่ยนแปลง ขณะที่มีสภาพคล่องการเงินและศักยภาพเติบโตที่ดี ซึ่งหากราคาหุ้นลดลงเร็วไม่สอดคล้องกับพื้นฐานก็เป็นโอกาสที่ บจ.จะพิจารณาทำโครงการซื้อหุ้นคืน” นายชนิตร กล่าว
ด้านตลาดหุ้นวันที่ 18 มิ.ย.ที่ผ่านมา ดัชนีหุ้นผันผวนหนัก โดยในช่วงเช้าปรับขึ้น 21 จุด ก่อนที่จะร่วงแรงในช่วงบ่ายจนมาปิดที่ 1,427.42 จุด ลดลง 43.62 จุด หรือ 2.97% ด้วยมูลค่าการซื้อขาย 61,645.81 ล้านบาท นักลงทุนต่างชาติกลับมาขาย 1,837 ล้านบาท 
ภาวะตลาดหุ้นที่พลิกกลับมาดิ่งลงเหวในช่วงบ่ายได้สร้างความตื่นตระหนกแห่ขายหุ้น (แพนิกเซลส์) หลังจากตรวจสอบแล้วก็ไม่รู้สาเหตุของการทิ้งหุ้นที่ชัดเจน บ้างก็ว่ามีข่าวลือเรื่องยุบสภา หรือต่างชาติเฮโลขายหุ้นไทยเมื่อถึงจุดที่โปรแกรมตั้งคำสั่งไว้ 
นายอดิศักดิ์ ผู้พิพัฒน์หิรัญกุล นักกลยุทธ์การลงทุน ฝ่ายวิเคราะห์หลักทรัพย์ บล.ธนชาต กล่าวว่า เป็นการขายลดพอร์ตเมื่อดัชนีเข้าใกล้ 1,500 จุด ที่โบรกเกอร์ทั้งในและนอกประเทศแนะนำให้ทยอยขาย เพราะยังไม่ทราบว่าเฟดจะมีมติเรื่องคิวอีออกมาอย่างไร